《自题小照遣怀》
清代·觉灯

昔为行脚客，负笈辞故乡。三参海门国，一度莲花洋。

莲花洋接光熙顶，去寻梅福烧丹井。绿摇海水与天浮，一洗年来诗梦冷。

携筇复向双峰来，楼阁不劳弹指开。夜有鱼龙妒高卧，洪涛激石如奔雷。

我住焦岩今五载，杨岐事有几人解。江头孤月此心明，苍狗白衣时见改。

远公净业与谁修，空山独立愁复愁。流光似水去若此，渐觉霜花白上头。

作者简介：觉灯，字秋屏。主焦山定慧寺。